《春闺怨》
明代·姚纶

春闺无人春日长，莺声恰恰啼垂杨。美人睡起倦梳洗，芳容娇褪梅花香。

绿云鬅鬙钗半亸，蛾眉蹙处开愁锁。绣奁尘掩秋月辉，口脂红淡樱桃颗。

玉笙何处吹伊凉，紫骝骄嘶隔粉墙。停针懒刺双鸳鸯，倚栏踌躇空断肠。

守宫点腕红凝血，一寸芳心万愁结。宜男正开郎不归，东风满地梨花雪。

作者简介：姚纶，字允言，本姓卞，浙江嘉善人。为诗清丽有思致，书法得晋人体，隐居教授。有梦草集。《嘉善县志、嘉禾徵献诗》